จ่อขึ้นดีเซล-เบนซิน
สรรพสามิตอั้นไม่อยู่ รอเสนอ ครม.ปรับขึ้นภาษีสรรพสามิตน้ำมันดีเซลเบนซิน หลังต่ออายุไปอีก 1 เดือน
1 มี.ค. 2555

สรรพสามิตอั้นไม่อยู่ รอเสนอ ครม.ปรับขึ้นภาษีสรรพสามิตน้ำมันดีเซลเบนซิน หลังต่ออายุไปอีก 1 เดือน
นางเบญจา หลุยเจริญ อธิบดีกรมสรรพสามิต กล่าวว่า จะเสนอเรื่องให้กระทรวงการคลังพิจารณาปรับขึ้นภาษีน้ำมันดีเซลภายในเดือน เม.ย.นี้ หลังจากที่มาตรการลดภาษีน้ำมันดีเซลจาก 5.31 บาทต่อลิตร เหลือ 0.005 บาทต่อลิตร จะสิ้นสุดลงในวันที่ 31 มี.ค. 2555 
นอกจากนี้ จะเสนอให้มีการปรับเพิ่มภาษีสรรพสามิตน้ำมันเบนซินด้วย แต่การปรับภาษีเพิ่มขึ้นของน้ำมันทั้ง 2 ประเภท จะมีอัตราปรับขึ้นไม่เท่ากัน โดยในส่วนของภาษีน้ำมันดีเซลจะเสนอให้มีการทยอยปรับขึ้นไม่ได้ปรับขึ้นครั้งเดียว แต่จะต้องสอดคล้องกับราคาน้ำมันในตลาดโลกที่ตอนนี้มีปัญหาเรื่องของอิหร่าน อย่างไรก็ตาม ราคาน้ำมันในตลาดโลกก็เริ่มกลับสู่ภาวะปกติมากขึ้น
ทั้งนี้ ราคาน้ำมันในตลาดของเดือน ก.พ.ที่ปรับตัวสูงขึ้น เพราะประเทศยุโรปกำลังเผชิญกับอากาศหนาวเย็น จึงมีความต้องการใช้น้ำมันมากขึ้น เป็นเหตุให้ราคาน้ำมันในตลาดโลกปรับตัวสูงขึ้น 
นางเบญจา กล่าวว่า ที่ผ่านมากรมสรรพสามิตสูญเสียรายได้จากการลดภาษีน้ำมันดีเซลเดือนละ 9,000 ล้านบาท หากปรับภาษีน้ำมันดีเซลขึ้นบ้าง ก็จะทำให้กรมเสียรายได้น้อยลง แต่ถ้าไม่สามารถปรับขึ้นได้ก็จะทำให้มีผลกระทบกับการเก็บรายได้ภาพรวมในปีงบประมาณนี้มากขึ้น ซึ่งจะต้องหาแนวทางการเก็บรายได้ภาษีสินค้าอื่นเพิ่มมากขึ้น
นางเบญจา กล่าวว่า จะไปตรวจสอบราคาเครื่องปรับอากาศที่มีราคาแพงมากขึ้น เนื่องจากที่ผ่านมาได้มีการยกเว้นเก็บภาษีสรรพสามิตเครื่องปรับอากาศ ซึ่งน่าจะทำให้ราคาถูกลง แต่ในความเป็นจริงไม่ได้เป็นเช่นนั้นก็จะตรวจสอบข้อเท็จจริง m